
Për një shtesë në rregulloren 
“Për licencimin dhe ushtrimin e veprimtarisë së bankave dhe degëve të bankave të huaja në Republikën e Shqipërisë”

Në bazë dhe për zbatim të nenit 12 shkronja “a” dhe të nenit 43 shkronja “c” të ligjit nr. 8269, datë 23.12.1997 “Për Bankën e Shqipërisë”, të ndryshuar; të ligjit nr. 9662, datë 18.12.2006 “Për bankat në Republikën e Shqipërisë”, të ndryshuar; dhe të nenit 79 pika 3 të ligjit nr. 9267, datë 29.07.2004 “Për veprimtarinë e sigurimit, të risigurimit dhe ndërmjetësimit në sigurime dhe risigurime”, të ndryshuar; me propozim të Departamentit të Mbikëqyrjes, Këshilli Mbikëqyrës i Bankës së Shqipërisë

VENDOSI:
                                     
1. Në rregulloren “Për licencimin dhe ushtrimin e veprimtarisë së bankave dhe degëve të bankave të huaja në Republikën e Shqipërisë”, miratuar me vendimin nr. 14, datë 11.03.2009 të Këshillit Mbikëqyrës, të ndryshuar, pas pikës 7 të nenit 18, të shtohet pika 8, me përmbajtjen si më poshtë vijon:
1.1 Banka mund të ushtrojë veprimtarinë e ndërmjetësimit në sigurime dhe risigurime, të parashikuara në ligjin nr. 9267, datë 29.7.2004 “Për veprimtarinë e sigurimit, të risigurimit dhe ndërmjetësimit në sigurime dhe risigurime”, pas marrjes së miratimit paraprak nga Banka e Shqipërisë dhe përmbushjes së kushteve ligjore të parashikuara në ligj, për ushtrimin e kësaj veprimtarie. Në këtë rast, banka paraqet në Bankën e Shqipërisë:
a) kërkesën për lejimin e përfshirjes së bankës në veprimtarinë financiare, duke shpjeguar fushën e veprimtarisë që do të kryejë, nivelin e rrezikut të ndërmarrë, si dhe kategorinë e klientëve të bankës të cilëve do t’u ofrohet ky shërbim; 
b) vendimin e organit përkatës vendimmarrës të bankës ose të bankës së huaj në rastin e degës së bankës së huaj, për miratimin e ushtrimit të veprimtarisë financiare; 
c) projektin e ndryshuar të statutit, nëse statuti përmban një dispozitë që përcakton objektin e veprimtarisë;
d) parashikimet e bankës ose të degës së bankës së huaj, për përfitueshmërinë e kryerjes së një veprimtarie të tillë;   
e) procedurat dhe rregullat e brendshme të bankës, lidhur me kryerjen dhe kontrollin e kësaj veprimtarie. 
1.2 Pika 8 në këtë nen, bëhet pika 9.
2. Ngarkohet Departamenti i Mbikëqyrjes me zbatimin e këtij vendimi.
3. Ngarkohet Departamenti i Marrëdhënieve me Jashtë, Integrimit Evropian dhe Komunikimit, për publikimin e këtij vendimi në Fletoren Zyrtare të Republikës së Shqipërisë dhe në Buletinin Zyrtar të Bankës së Shqipërisë.
Ky vendim hyn në fuqi 15 (pesëmbëdhjetë) ditë pas botimit në Fletoren Zyrtare të Republikës së Shqipërisë.

